DOI: 10.17898/10057
title: Psihološke zakonitosti izjemnega uspeha v slovenskem gospodarsko-političnem prostoru, 2025

description: Cilji raziskave so bili prepoznati in raziskati ključne elemente psihe zmagovalcev v slovenskem gospodarsko-političnem okolju ter prepoznati psihološke značilnosti, ki so jim po njihovih mnenjih omogočile udejanjiti cilje v poslu in življenju. Želela sem raziskati dojemanje konceptov moči, samozavesti, predispozicij za vodjo, uspeha, čustvene inteligence, intuicije, vizije, skrbi zase, samosti, avtentičnosti, karizme, motivacije, delanja napak, razporejanja časa, hoje čez trupla, strahu pred padcem, soočanja z minljivostjo vpliva, preprečevanja lastnih iluzij grandioznosti, pomena mreženja, vzdrževanja in gradnje odnosov ter psiholoških pritiskov življenja na vrhu med slovenskimi gospodarstveniki in politiki ter vleči vzporednice med antičnimi pogledi na zakonitosti uspešnega vodenja, pogledi sodobne psihološke in menedžerske literature ter uvidi slovenskih vodij iz prakse, v kolikor bi le te obstajale. Moje hipoteze so bile, da v kolikor obstajajo univerzalne zakonitosti zmage v gospodarstvu, v politiki in v življenju, bo iz podatkov samodejno vzniknila skladnost pogledov na elemente psihe zmagovalcev, neodvisne od časa in prostora, kot tudi sam izris teh univerzalnih determinant preboja in obstnaka na vrhu. S kvalitativno analizo polstrukturiranih intervjujev s predsedniki in člani uprav, n = 9, politiki, n = 7, in lastniki podjetij, n = 8, skladno z načeli utemeljene teorije, sem med temi tremi skupinami intervjuvancev in znotraj skupin iskala specifične in univerzalne psihološke dejavnike, odgovorne za uspeh posameznikov v njihovi subjektivni percepciji. Vse tri skupine so izpostavile pomen vztrajnosti, poguma, prevzemanja tveganj, spopadanja z lastno minljivostjo, posedovanja karizme, veščin čustvene inteligence, samoregulacije, samorefleksije in realnega pogleda na svet za dolgoročni uspeh; glede nujnosti vizije, avtentičnosti, etične drže, prirojenih danosti in sprejemanja žrtev za uspeh so bila njihova mnenja deljena. Raziskava je preko utemeljene teorije pokazala nepredvidene koncepte 'sreče', 'strasti', sposobnosti manifestacije, ustrezno visokih ravni energije in 'sprejemanja kritike' kot nepredpostavljenih ključnih elementov 'psihe zamgovalcev'. Skladnost večine zbranih odgovorv čez vse tri skupine kot tudi tako s sodobno psihološko in menedžersko literaturo kot z le-temi skladnimi pogledi antičnih cesarjev in filozofov na zakonitosti uspešnega vodenja nakazuje na prisotnost univerzalnih elementov 'psihe zmagovalcev' in determinant uspeha v gospodarstvu in politiki, neodvisno od kontektsa, časa, prostora ali situacije, ki obsegajo karizmo, vizijo, fleksibilnost, vztrajnost, medosebne veščine, integriteto, samonadzor, samozavedanje, strast ter posedovanje visokih ravni energije ter sposobnosti usmerjanja le-te v dolgoročne cilje in prenašanja na svoje ekipe. Verjamem, da lahko analiza subjektivnih dojemanj slovenskih vodij ključnih elementov za preboj in uspeh dolgoročno prispeva k večji blaginji, napredku in boljšim vodjem na čelu Republike Slovenije kot države. Boljši kot so vodje, večji je potencial naroda ali organizacije, na čelu katere stojijo.